苕谿行
作者：釋居簡
朝代：宋

paragraphs: 清苕可鏡亦可漁，風煙佳處畫不如。
無錢買田傍城闕，擬僦谿叟西隣居。
得魚換得菰蒲米，菰煮作糜飽則已。
寧能負腹不負人，以腹負人不若死。
富春殘火猶堪稼，上時容易艱難下。
在山遠志山可移，小草還復令人譏。
菱歌慣濤瀾，樵聲出林疃。
蘋風爲誰好，璧月待秋滿。
延月入懷輸懇款，好風未必無人管。
筆床茶竈散人家，何須去乘牛斗槎。